Anders Samuelsen (RV), 2003-01-09:
Det her er heller ikke fru Charlotte Dyremose.
Man kan sige, at med det her forslag må man i sandhed sige, at 2003 bliver hestens år.
På trods af at vi sædvanligvis betragter os selv som meget internationale i Det Radikale Venstre, kan vi altså ikke støtte overgangen til kinesisk tidsregning.
Det skal ikke udelukke, at vi kan støtte det her forslag, men vi er ikke afklarede i Det Radikale Venstre endnu.
Vi er ikke overbevist om, at det er en fantastisk god idé målrettet at overføre 24 mio. kr. til hestesporten fra de øvrige tips- og lottomodtagere.
Er det en rigtig prioritering?
Der er nogle, der har et slogan, der hedder »mennesket først«.
Her gør man i princippet det, at man tager nogle penge fra mennesker, f.eks. idræt i dagtimerne, og fører dem over til hestene, og så må det da være »hestene først«, der skal være sloganet for det her forslag.
Der må være nogle mere fornuftige måder at bruge pengene på.
I Det Radikale Venstre er vi principielt imod at tage penge fra det danske foreningsarbejde og give dem på den måde til hestesportens private erhvervsdrivende.
Det er vi bl.a., fordi vi er imod særordninger og subsidier til private erhvervsdrivende.
Vi er ikke blinde for at sige, at der selvfølgelig også er tale om en eller anden form for studehandel - eller hestehandel - hvor en række forbund har accepteret en sådan aftale og på den måde altså afgiver nogle millioner kroner, men det gør de i bund og grund primært for at sikre ro om de grundlæggende indtægter på området, man kan sige ud fra en legitim betragtning om, at man hellere vil afgive lidt penge, hvis man så på den anden side kan undgå at spille hasard om det helt store guldæg, som der er tale om.
Men i Det Radikale Venstre mener vi, at prisen kan blive for høj.
De penge, danskernes spilleglæde genererer, bør føres tilbage til almennyttige formål.
Det er vi sådan set helt enige i.
Vi overvejer derfor på baggrund af det her forslag og på baggrund af den indledning, som jeg har haft omkring hestene, at stille et ændringsforslag, der i en kombination dels fører tilskuddet fra hestesporten tilbage til de øvrige tips- og lottomodtagere, dels lader pengene gå til aktiviteter, som i højere grad kommer borgerne til gode.
Her tænker jeg på projekter, som gennem f.eks. foreningsarbejde kan styrke integrationen og folkesundheden.
Det er ikke spektakulære projekter, kunne man sige, det er ikke på DBU-niveau eller andet, men det er projekter, som kan gøre en meget stor forskel i danskernes hverdag bl.a. i forbindelse med folkesundhedsfremme.
Hvis en beskæring af hestesporten kommer til at true Tipstjenestens overskud, er det måske i bund og grund på tide, at vi får en mere uvildig undersøgelse af Tipstjenesten
Her er vi altså parate til at se på hele lovgivningen i Det Radikale Venstre
, men altså stadig væk med det klare mål - selv om jeg ved, at der er folk, som vil prøve at mistænkeliggøre det her - fortsat at sikre, at der tilflyder almennyttige formål så mange midler som muligt og gerne flere midler sammenlignet med, hvordan det ser ud i dag.
Der er også positive elementer i forslaget.
Især hvis man har det udgangspunkt, at det ikke kan lade sig gøre at lave det på anden måde, og at det derfor er nødvendigt for os at sikre monopolet, jamen så er der selvfølgelig også nogle elementer heri, som er gode, altså nogle elementer, som er med til at sikre, at vi kan bevare monopolet og ad den vej sikre, at vi får midler til almennyttige formål.
Men der er altså en række spørgsmål, som vi mener, det kunne være interessant at få at belyst, f.eks.: Hvor meget koster egentlig Tipstjenestens kamp mod de udenlandske bookmakere?
Hvor meget koster det i realiteten?
Så vidt jeg har forstået, har Tipstjenesten netop øget tilbagebetalingsprocenten på oddset fra omkring 80 til 87 pct., samtidig med at man øger markedsføringsindsatsen på området.
Hvor meget bliver der reelt tilbage af hele det område, hvor der er 750 mio. kr. i spil?
Kunne man eventuelt ved at åbne og begrænse for den del af spilområdet, som hedder sportsspil, i bund og grund føre endnu flere penge tilbage til almennyttige formål?
Jeg vil også meget gerne spørge skatteministeren, hvordan det går med den undersøgelse, som Venstres skatteordfører, hr. Peter Christensen, efterlyste, nemlig en undersøgelse af hele Dansk Tipstjenestes store forbrug til løn, reklamer og administration.
Hr. Peter Christensen fra Venstre har i en artikel i Berlingske Tidende påpeget, at det er nogle meget voldsomme beløb, man ser her, og at man også meget gerne vil have kig på, hvordan det går med reklameforbruget i Tipstjenesten, og om der er andre måder at gøre det her på.
Det var sådan set essensen af hr. Peter Christensens spørgsmål i den artikel.
Hvordan går det på det område?
Får vi en sådan uvildig undersøgelse?
Det Radikale Venstre vil i hvert fald bakke op om en sådan uvildig undersøgelse.